ऐसे में हिंदी की अनुप्रयोगी स्थिति पर विचार करने की जरूरत है। ज्यादा नहीं, अगर तकनीकी शब्दावली के स्तर पर भाषा के विद्वान अपने आग्रहों से मुक्त हो कर व्यावहारिक हिंदी के स्वरूप को रचने की मेहनत करें तो बहुत कुछ हल हो सकता है। यह मुश्किल काम नहीं है। बस, उस शब्दावली का विश्लेषण करने की जरूरत है, जो तमाम स्थानीय या कहें लोक रूपों में चलित है। शास्त्रीय भाषा को लोक भाषा से जोड़ने की मशक्कत कर ली जाए तो विज्ञान में नई ग्राह्य तकनीकी शब्दावली विकसित हो सकती है और इस तरह विज्ञान पढ़ना ज्यादा आनंददायक हो सकता है। आखिर क्या है कि लोक में मोटरगाड़ी के ‘एक्सेल’ के लिए ‘धुर्रा’ शब्द चलन में है- यह परंपरा से चला आ रहा है, बैलगाड़ियों के जमाने से- पर विज्ञान ने इसे स्वीकार नहीं किया।